De Sergius Golowin isch Verfasser vo zahlryche Büecher und Artikel gsi, bsunders zu volkskundliche Theme und Esoterik. Für sini Verdienschte i de Volkskund und bezüglich Mänsche am Rand vo de Gsellschaft het är 1974 de Priis vo de Schweizerische Schillerstiftung übercho. De Golowin isch en Zytzüüge vo villne Berüemtheite und Ereignis gsi: Är het de Timothy Leary im Schwiizer Exil begleitet, isch mit em Dürrematt bekannt gsi. De Golowin isch usserdäm vom H.R. Giger porträtiert worde, het am erschte und am zweite vom Urs Tremp organisierte "Symposium für Alchemie" teilgnoh und isch debi gsi, wo am Polo Hofer sini legendäri Bärner Rockgruppe "Rumpelstilz" de erscht Uuftritt gha het. Uusserdem het är de Martin "Tino" Schippert kännt, de Gründer vo de Schwiizer Hells Angels. De Golowin hett zu däne Lüüt ghört wo im Fichenskandal fichiert worde sind («prominentester Nonkonformist von Bern»). 1973 het är mit de "Kosmischen Kurieren" d'Platte "Lord Krishna von Goloka" uufgnoh. D' Platte het improvisierte Elektronische Klang mit Schprachuufnahme vom Golowin druff.